
Narva Linnavolikogu 04.12.2008 otsuse nr 357 “Loa andmine Narva Kalevi staadioni rekonstrueerimise lepingu sõlmimiseks” muutmine

1. ASJAOLUD JA MENETLUSE KÄIK
08.09.2009 sõlmisid MTÜ Eesti Jalgpalli Liit ja Narva linn koostöölepingu „Narva linnas Hariduse tn 22 asuva Narva Kalevi staadioni rekonstrueerimiseks”. Lepingu tingimuseks on Narva linna 50%-line osalemine projektis. Projekti kogumaksumuseks oli algusjärgus kavandatud 14,0 mln krooni. Seega, Narva linna investeering moodustas ca 7 mln krooni. Ülejäänud 50%-line osalemine projektis toimub UEFA HAT TRICK II programmi raames eraldatud rahaliste vahendite abil.  
Projekti elluviimise käigus on tekkinud edasilükkamatu vajadus projekti kogumaksumuse suurendamiseks ja projektis ettenähtud tööde orienteeruva maksumuse täpsustamiseks. Vastavalt Narva linna ja MTÜ Eesti Jalgpalli Liit vahel Kalevi staadioni renoveerimiseks sõlmitud lepingule ei kuulunud lepinguliste tööde koosseisu jalgpalliväljaku naturaalmurukatte ja täiendava idapoolse kergtribüüni, soojussõlme ning piirdetara paigaldamine, garaažide lammutamine ja parkla ehitamine, kuna lepingu sõlmimise hetkel ei olnud tulevase parkla alune maa munitsipaliseeritud. 2009. a teisel poolel anti Narva linnas Hariduse tn 22b ja Hariduse 22a asuvad maaüksused Ida-Viru maavanema korraldusega Narva linna munitsipaalomandisse. Eelnimetatud maaüksused on ette nähtud Kalevi staadioni parkla ehituseks. Orienteeruvast hinnakalkulatsioonist tulenevalt on kogu projekti elluviimiseks täiendavalt vaja rahalisi vahendeid vähemalt summas 9 567,0 tuh. krooni. Kogu projekti lõplik maksumus selgub läbiviidava riigihanke tulemusel.
Seoses eelpool tooduga tuleb Narva linnal suurendada omaosalust või üleüldse loobuda projekti edasisest elluviimisest. Arvestades kõrgendatud avalikku huvi projekti tulemusliku lõpuleviimise suhtes, on antud juhul otstarbekas katta puudujääv rahasumma Narva linna omaosaluse arvelt.
2. ÕIGUSLIKUD JÄRELDUSED

Haldusmenetluse seaduse (HMS) § 64 lõike 1 kohaselt haldusakti kehtetuks tunnistamise kohta sätestatut kohaldatakse ka haldusakti muutmisele. Seega võib antud linnavolikogu otsuse vastuvõtmisel arvesse võtta alljärgnevaid HMS sätteid:   

HMS § 64 lg 2 kohaselt haldusorgan otsustab haldusakti muutmise kaalutlusõiguse kohaselt, kui seadus ei keela haldusakti muuta või ei kohusta haldusakti muuta. 

HMS § 68 lg 2 kohaselt haldusakti muutmise otsustab haldusorgan, kelle pädevuses oleks haldusakti andmine muutmise ajal. 

HMS § 70 lg 1 kohaselt haldusakti muutmise vormistatakse iseseisva haldusaktiga, mille kohta kehtivad kõik tavalisele haldusaktile kohaldatavad nõuded. 

Kohaliku omavalitsuse korraldamise seaduse (KOKS) § 22 lg 1 p 8 ning Narva Linnavolikogu 29.06.2000 määrusega nr 36/16 kinnitatud „Narva linna põhimääruse“ p 4.4.14. kohaselt volikogu ainupädevusse kuulub laenude ja teiste varaliste kohustuste võtmine. Valla- ja linnaeelarve seaduse (VLES) § 8 lg 1 p-st 3 tulenevalt võib vald või linn võtta laenu üksnes valla või linna arengukavas ettenähtud investeeringuteks, järgides sealjuures VLES § 8 lg 1 p-des 2 ja 3 sätestatud tingimusi. Vastavalt KOKS § 37 lg 8 p-le 3 on laenude võtmise aluseks arengukava. 

Narva Kalevi staadioni rekonstrueerimise projekti elluviimine vastab Narva Linnavolikogu 26.09.2007 määrusega nr 36 kinnitatud Narva linna arengukava 2008 – 2014 strateegilise eesmärgi 1.2 (elukeskkonna infrastruktuur on parandatud) tegevussuuna 1.2.2 (soodustada linna infrastruktuuri abil tervislike eluviiside harrastamist ja kvaliteetset vaba aja veetmist) ülesandele 1.2.2.1 (spordikomplekside ja –rajatiste ehitamine ja rekonstrueerimine spordiürituste läbiviimiseks).
VLES § 81 lg 1 (koostoimes VLES §-ga 281) lubab kohalikel omavalitsusüksustel 2011. aasta lõpuni võtta pikaajalisi rahalisi kohustusi üksnes Euroopa Liidu toetuse ning välislepingute alusel Eesti Vabariigile eraldatava toetuse sildfinantseerimiseks, struktuuritoetuse, Euroopa Liidu muu toetuse või muu välisabi toetuse saamiseks vajaliku omafinantseeringu tagamiseks või enne seaduse jõustumist võetud eelnimetatud olemasolevate kohustuste refinantseerimiseks.

VLES § 81 lg-st 2 tulenevalt on omavalitsusüksus kohustatud kooskõlastama laenude ja muude pikaajaliste rahaliste kohustuste võtmise eelnevalt Rahandusministeeriumiga. Vastavalt KOKS § 22 lg 2 võib valla- või linnavolikogu delegeerida seadusega kohaliku omavalitsuse, kohaliku omavalitsusüksuse või kohaliku omavalitsusorgani pädevusse antud küsimuste lahendamise valitsusele. KOKS § 30 lg 1 p 4 kohaselt lahendab valla- või linnavalitsus muuhulgas KOKS § 22 lg 2 alusel valitsusele täitmiseks delegeeritud küsimusi. 

3. OTSUS

Muuta Narva Linnavolikogu 04.12.2008 otsuse nr 357 “Loa andmine Narva Kalevi staadioni rekonstrueerimise lepingu sõlmimiseks” punkte 3.1. ja 3.2., sõnastades need järgmiselt:

«3.1. Kinnitada projekti „Narva Kalevi staadioni rekonstrueerimine” omafinantseeringuks võetavate laenude arvelt 16 560 800,00 (kuusteist miljonit viissada kuuskümmend tuhat kaheksa sada) krooni.»

«3.2. Narva Linnavalitsusel esitada Rahandusministeeriumile punktis 3.1 nimetatud omafinantseeringu katteks laenu võtmise kooskõlastustaotlus ning positiivse kooskõlastuse järgselt kajastada omafinantseeringu summa Narva linna 2010. aasta eelarves.»
4.      RAKENDUSSÄTTED

4.1.   Narva Linnavolikogu Kantseleil teha otsus teatavaks Narva Linnavalitsusele.

4.2    Otsus jõustub Narva Linnavalitsusele teatavaks tegemisest.

4.3. Otsust võib vaidlustada Tartu Halduskohtu Jõhvi kohtumajas 30 päeva jooksul otsuse teatavakstegemisest arvates.

